《贞父渔大鱼未得得一獐烹之戏为短歌》
明代·王叔承

陈家小獐鹿无角，细草长林春濯濯。
鱼乎未来汝登俎，头颅作羹蹄作脯。
儿童休笑余不仁，仙家日日烹麒麟。
渔人猎人何贤否，浮生生死不自有。
吁嗟乎大鱼，扬鬐獐授首。

作者简介：王叔承(1537—1601) 明诗人。初名光允，字叔承，晚更名灵岳，字子幻，自号昆仑承山人，吴江人。喜游学，纵游齐、鲁、燕、赵，又入闽赴楚。叔承以其无礼贤下士之实意，赋诗离去。又客大学士李春芳家，嗜酒。春芳有所纂述，常醉卧弗应，久之乃请其归。太仓王锡爵是其布衣之交，对三王并封之议，遗书数千言规劝之，锡爵为此叹服不已。其诗为王世贞兄弟所推崇。曾纵观西苑园内之胜，作汉宫曲数十阕，流传于禁中。著作有《潇湘编》、《吴越游集》、《宫词》、《壮游编》、《蟭螟寄杂录》、《后吴越编》、《荔子编》、《岳色编》、《芙蓉阁遗稿》等。